text: Ung mand faldt 5 meter uden skrammer
  18 februar 2012 kl. 09.16
  En 20-årige mand fra Horsens var yderst heldig, da han fredag nat faldt 5 meter ned igennem et tag og kunne rejse sig uden en skramme.
  Manden havde sammen med nogle kammerater været på en våd bytur og var beruset, da de ved 5-tiden fik den idé at kravle op på nogle bygninger, hvor de løb rundt på tagene. 
  Pludselig røg den 20-årige mand igennem det ene tag. 5 meter længere nede ramte han jorden, men kunne alligevel rejse sig med det samme. 
  - Han var møgheldig, lyder det fra indsatsleder ved Horsens Brand og Redning Søren Stigsen. 
  Manden blev kørt på skadestuen, hvor de kunne konstatere, at manden ikke havde fået skader, oplyser vagthavende ved Sydøstjyllands Politi.
  Manden bliver nu sigtet for overtrædelse af ordensbekendtgørelsen.
  